6.12.2022
ET
Euroopa Liidu Teataja
C 465/15 Teisipäev, 3. mai 2022
71. on veendunud, et ühine kalanduspoliitika peaks hõlmama sotsiaalset tingimuslikkust, mis sarnaneb uues ühises põllumajanduspoliitikas kehtestatud tingimuslikkusega, millega võidakse ette näha sanktsioonid kalalaevade omanikele, vesiviljelustootjatele ja teistele EMKVFist toetuse saajatele, kui nad ei taga rahuldavaid töötingimusi kõigile oma töötajatele, sealhulgas hooaja- ja võõrtöötajatele; rõhutab, et selline sotsiaalne tingimuslikkus on keskse tähtsusega, et kaitsta väärikust töökohal ning kalandus- ja vesiviljelussektori töötajate sotsiaalseid õigusi, aidates kaasa sotsiaalse õigluse saavutamisele kõigi jaoks;
72. on seisukohal, et suurem töökohakindlus, tööohutus, terved ookeanid ning kalandus- ja vesiviljelussektoris parema sissetuleku ja sotsiaalkindlustuse tagamine on naiste ja nooremate põlvkondade ligimeelitamiseks hädavajalikud, tagades seeläbi sektorite uuendamise ja jätkuva püsimajäämise;
73. väljendab heameelt naiste rolli üle säästva kalanduse ja vesiviljeluse väärtusahelates ning nõuab seetõttu, et neile tagataks inimväärsed töötingimused, võrdne töötasu, sotsiaalkindlustus ning nähtavus ja esindatus otsustusstruktuurides ja -protsessides;
74. rõhutab, et kalandusel ja vesiviljelusel on oluline roll töökohtade loomisel ja majanduse toetamisel paljudes ELi osades, moodustades üle poole kohalikest töökohtadest paljudes ranniku- ja saarekogukondades, eelkõige äärepoolseimates piirkondades;
75. rõhutab, et kalandus- ja vesiviljelussektori kestlikkuse, konkurentsivõime ja majandustulemuste parandamiseks on vaja tagada võrdsed tingimused ELi ettevõtjatele maailmamajanduses ning keskenduda kutseõppele, elukestvale õppele, asjaomase väljaõppe tunnustamisele Euroopa tasandil, nõustamisteenustele ning tehniliste ja teaduslike teabe ja uuenduslike tavade levitamisele, tunnustades kutseühingute panust selles valdkonnas;
76. rõhutab vajadust anda lisandväärtust esmamüügi kalandustoodetele, eelkõige väikesemahulise kalapüügi toodetele, et suurendada kalurite sissetulekut ja töötasu;
77. kutsub komisjoni üles arendama uusi säästva mere- ja rannikuturismi vorme, edendama uusi turismitegevuse vorme, pakkuma täiendavaid tuluallikaid ja suurendama aastaringset tööhõivet, et suurendada mere- ja rannikualade väärtust ning kaitsta samal ajal keskkonda ja merega seotud kultuuripärandit ning säilitada mere- ja rannikuelupaiku; rõhutab ringmajanduse tähtsust turismisektoris kohalikule arengule kasu toovate kestlikumate tavade arendamisel; tunnistab, et turismisektor peaks kaasama rannikukogukondi ja vajab toetust, et suurendada taristu tõhusust ja kestlikkust ning mere- ja turismikuurortide konkurentsivõimet;
78. tunnistab, et rannikuturismil võib olla arengumaadele positiivne mõju, kuid see võib olla massiturismi strateegiate väljatöötamise korral kahjulik, vähendades kohalike tarbijate juurdepääsu toidule ja tarbimist ning hävitades merekeskkonda ja kultuurilist identiteeti; nõuab, et EL edendaks õiglaseid ja vähese mõjuga turismimudeleid;
79. rõhutab vajadust säilitada meie looduskapitali ja -pärandit, et soodustada säästvat turismi (näiteks ökoturismi), ja kutsub liikmesriike üles kaitsma elurikkust ja rakendama kiiresti merekaitse meetmeid, sealhulgas piiriüleseid meetmeid, et kaitsta, taastada ja edendada mere- ja rannikuökosüsteeme, kasutades selleks muu hulgas Natura 2000 merealade võrgustikke;
80. kutsub komisjoni üles lisama säästva mere-, saarte- ja rannikuturismi aspektid asjaomastesse meetmetesse ja programmidesse, et toetada algatusi, mis soodustavad ranniku-, mere- ja merendusturismi mitmekesistamist ning muudavad turismitegevuse ja turismivaldkonna tööhõive vähem hooajaliseks; rõhutab vajadust koguda paremaid andmeid harrastuskalapüügiturismi panuse kohta ranniku- ja saarte majandusse;
81. rõhutab sinise majanduse tähtsust äärepoolseimates piirkondades, eelkõige nende turismisektori jaoks; kutsub seetõttu komisjoni üles koostama kõrvalisele asukohale ja saarelisele asendile vastavate valikmeetmete transpordipro­ grammi (POSEI Transport), et rahuldada otsesemalt saarte ja äärepoolseimate piirkondade vajadusi ning toetada mõnede saartele ja äärepoolseimatele piirkondadele suunatud kommertsliinide toimimist;